钦定古今图书集成/明伦汇编/闺媛典/第009卷 > 《𢭏衣篇》前人
## 钦定古今图书集成/明伦汇编/闺媛典/第009卷 > 《𢭏衣篇》前人

“闺里佳人年十馀，嚬蛾对影恨离居。忽逢江上春归
燕，衔得云中尺素书。玉手开缄长叹息，狂夫犹戍交
河北。万里交河水北流，愿为双鸟泛中洲。君边云拥
青丝骑，妾处苔生红粉楼。楼上春风日将歇，谁能览
镜看愁发。晓吹筼管随落花，夜𢭏戎衣向明月。明月
高高刻漏长，真珠帘箔掩兰堂。横垂宝幄同心结，半”
拂琼筵苏合香。琼筵宝幄连枝锦，灯烛荧荧照孤寝。
有便凭将金剪刀，为君留下相思枕。摘尽庭兰不见
君，红巾拭泪坐氤氲。明年若更征边塞，愿作《阳台》一
段云。